Agenţiile umanitare care acţionează în Sudan au declarat că se confruntă cu o catastrofă după patru zile de lupte intense în oraşul Al-Fashir, informează Rador Radio România.
Personalul organizaţiei Médecins sans Frontières (MSF) a declarat că ciocnirile între armata sudaneză şi forţele paramilitare RSF (Forţa de Sprijin Rapid) au fost extrem de violente şi mulţi civili au fost ucişi.
MSF a mai spus că a devenit aproape imposibilă aducerea de resurse umanitare în oraş şi în taberele instalate împrejurul acestuia.
"Situaţia este catastrofică, ca să spunem cinstit. Vorbim despre 2 sau 3 milioane de oameni, este o cifră foarte mare, iar situaţia alimentară este catastrofică. Din nefericire, dacă situaţia actuală continuă, vom vedea foarte multe morţi", a declarat un membru MSF.